《野人送菜感赋》
清代·谢维藩

僦室迩菜圃，寒绿侵书楼。岁除馈盈把，野人意绸缪。

苦言今冬冷，地冻菜不稠。强能饱妻子，天赐固已优。

城外兵过地，千家但空畴。搜括及筐篚，何能问秋收。

盗贼所未屠，饿死骨满沟。主兵匪不严，耳目诚难周。

连营压汉水，笙歌进珍羞。朝廷方用兵，小民何敢尤。

述罢叹息去，辍食泪雨流。

作者简介：（1834—1878）湖南长沙人，字麟伯。同治元年进士。授编修，官至山西学政。师事大学士倭仁，治宋学。